谿上雜言
作者：陸游
朝代：宋

paragraphs: 谿上之丘，吾可以休。
谿中之舟，吾可以遊。
一裘雖弊可度風雪虐，一簞雖薄未有旦夕憂。
愧于此心鼎食其敢飽，負其所學蟬冕增吾羞。
古人誰謂不可見，黄卷猶能覩生面。
百穀薿薿知稷功，九州茫茫開禹甸。
巍巍成功亦何有，治亂但如翻覆手。
逢時皆可致唐虞，比身管樂寜非苟。
樹桑釀酒蕃雞豚，是中端有王業存。
一朝遇合得施設，千載始知吾道尊。